Coronavirus er for alvor kommet til Canada den seneste uge, hvor antallet af smittede er oppe på 20.

Lørdag blev der bekræftet tre nye tilfælde i provinsen Ontario. Alle de smittede havde forinden opholdt sig i Iran, der er et af de hårdest ramte lande. Her har mindst 54 mistet livet grundet coronavirussen COVID-19.

Én af de tre nye smittede rejste via Købernhavns Lufthavn på turen fra Iran til Canada.

Det skriver det canadiske public service-medie CBC.

Den 34-årige kvinde fløj tirsdag 25. februar fra Teheran i Iran til Doha (flynummer QR483) og videre til København (flynummer QR163) med flyselskabet Qatar Airways. Onsdag fløj hun fra København til Toronto i Canada med Air Canada (flynummer AC 883).

Hun fløj på business class sammen med sin mand og sit barn på alle tre flyvninger, og hun er ifølge CBC nu i hjemmekarantæne i Canada.

Fik det dårligt inden flyvetur

Mistanke om smitte? Hvis man tror, man er smittet, skal man ringe til sin praktiserende læge, lægevagten eller sin regions akuttelefon for at få vejledning.

Man skal ikke møde op hos læge eller klinik, da man på den måde udsætter andre for smitterisiko.

Yderligere information kan ligeledes findes på Sundhedsstyrelsen og Lægemiddelstyrelsens hjemmesider.

Myndighedernes corona-hotline kan kontaktes med generelle spørgsmål om coronavirus på 70200233.

Det vides endnu ikke, om kvinden er taget på hotel, eller om hun er blevet i lufthavnen, i perioden fra hun landede i København, og til hun rejste videre til Canada.

Ifølge CBC oplyser kvinden, at hun fik det dårligt allerede om tirsdagen. Men ifølge Københavns Lufthavn har kvinden ikke taget kontakt til ansatte i lufthavnen i forbindelse med sine symptomer.

Københavns Lufthavn var opmærksom på sagen, fordi flyselskabet Air Canada, som kvinden fløj med fra København til Toronto, orienterede dem om sagen.